مائیکل جیکسن کی زندگی پر بننے والی فلم متنازع ہوگی؟
مائیکل جیکسن کی بطور چائلڈ اسٹار شوبز میں آمد سے لے کر بین الاقوامی شہرت تک اور پھر 2009 میں ان کی موت سمیت تمام چھوٹے بڑے واقعات فلم کا حصہ ہوں گے۔ 
ویب ڈیسک — خبر رساں ادارے 'رائٹرز' کے مطابق مائیکل جیکسن کی موت کے بعد سے اب تک ان کے کاروبار کی نگرانی کرنے والی کمپنی 'جیکسن اسٹیٹ' اور پروڈیوسر گراہم کنگ کے درمیان فلم بنانے سے متعلق باقاعدہ ایک معاہدہ طے پا گیا ہے۔ رپورٹ کے مطابق جیکسن اسٹیٹ نے فلم سے متعلق ابھی کوئی بیان جاری نہیں کیا لیکن قریبی ذرائع کا کہنا ہے کہ کنگ، جیکسن اسٹیٹ اور مائیکل جیکسن کے اہل خانہ کے درمیان معاہدے پر دستخط ہو چکے ہیں۔ اس معاہدے کے تحت میوزک سمیت تمام قسم کے حقوق بھی گراہم کنگ کے پاس ہوں گے۔ فلم میں مائیکل جیکسن کی بطور چائلڈ اسٹار شوبز میں آمد سے لے کر گلوبل آئیکن بننے اور پھر 2009 میں ان کی موت تک تمام چھوٹے بڑے واقعات فلم کا حصہ ہوں گے۔ فلم میں مائیکل جیکسن پر بچوں سے زیادتی کے مقدمات اور 2005 میں ان الزامات سے بریت کو بھی سامنے لایا جائے گا۔ سال 2005 سے قبل مائیکل جیکسن پر 1994 میں بھی ایک 13 سالہ بچے کے ساتھ زیادتی کے الزام میں مقدمہ عدالت میں زیر سماعت رہا ہے۔ ان ہی پہلوؤں کے حوالے سے خیال کیا جا رہا ہے کہ اگر یہ تمام موضوعات فلم کا حصہ ہوئے تو فلم متنازع بھی ثابت ہوسکتی ہے۔ تاہم فلم بننے اور ریلیز ہونے سے پہلے کچھ کہنا قبل از وقت ہوگا فی الحال فلم کی شوٹنگ 2020 میں شروع ہوگی جس کے بعد 2021 میں اسے ریلیزکیا جاسکے گا۔ مائیکل جیکسن کو نیند نہ آنے کا مرض لاحق تھا جس کے لیے وہ مختلف ادوایات استعمال کرتے تھے۔ انہی دواؤں کی مبینہ طور پر زیادہ خوارک لینے کے سبب 25 جون 2009 کو ان کا انتقال ہوا۔ اس کے برعکس ان کے اہل خانے نے انہیں زہر دے کر قتل کیے جانے کے خدشات کا بھی اظہار کیا تھا۔ مائیکل جیکسن کی موت کے بعد ان کے معالج پر بھی مقدمات چلتے رہے ہیں۔ مائیکل جیکسن کو امریکہ سمیت دنیا کا معروف پاپ سنگرز اور بڑے گلوکاروں میں شمار کیا جاتا ہے۔ وہ متعدد عالمی ایوارڈز حاصل کر چکے تھے۔